L’arest e la espulsion di 23 rom de bande des autoritâts danesis sul principi di Lui e à jevât la preocupazion di diviersis organizazions pai dirits umans. Cun di fat, daûr de decision no sarès une vere investigazion che e à puartât a incriminâ i rom par cualchi reât, ma dome la clime di intolerance stiçade des declarazions di diviers politics danês. In prime linie ta cheste campagne al somee jessi il sindic di Copenhagen, Frank Jensen, che al à invidât a liberâ la sô citât dai “rom criminâi”. La situazion e je stade denunciade in particolâr dal Centri european pai dirits dai rom (ERRC) che al à invidât lis autoritâts danesis a evitâ declarazions razistis o di istigazion cuintri dai rom, a no arestâ nissun rom dome par vie de sô partignince etniche e a rispietâ lis diretivis europeanis su la libertât di circolazion des personis.
Font: ERRC, 12/07/10
fur_Latn fra_Latn